Gr. 10-leerder geskors ná beweerde verkragtingArgieffoto Die Gautengse departement van onderwys het Maandag gesê ŉ gr. 10-leerling is geskors ná ŉ beweerde verkragting by ŉ skool in Benoni. “Berading is aan die leerders wat daardeur geraak is, gegee en dit sal dienooreenkomstig voortgaan. Die slagoffer sal in ŉ ander skool geplaas word en ondersteun word met studiemateriaal,” het die departement in ŉ verklaring gesê. Volgens die departement sal bewerings dat die oortreder glo twee ander leerders by dieselfde skool verkrag het, ook ondersoek word. Die departement het vroeër gesê die beweerde slagoffer is ŉ gr. 8-leerder by die skool. Volgens die departement het die skool ŉ afskeidsfunksie by ŉ park in Benoni gehou. Die gr. 8-leerder was glo onder die invloed van alkohol en die gr. 10-seun, wat langs die park woon, het na bewering vir haar ŉ badkamer aangebied waarna hy haar glo verkrag het. “ŉ Saak is by die polisiestasie aanhangig gemaak en die seun is in hegtenis geneem. Hy is in sy ouers se sorg vrygelaat,” het die departement gesê. Dié beweerde verkragting kom kort nadat bewerings aan die lig gekom het dat ŉ veiligheidswag by ŉ laerskool in Soweto minstens 87 leerders van dié skool seksueel aangerand het.